Rusi: Ligj kundër homoseksualëve
Nxiten reagime të ashpra për shkak të një ligji kundër të drejtave të homoseksualëve në Rusi
Një aktivist i të drejtave të homoseksualëve u sulmua përpara ndërtesës së parlamentit në Moskë në fillim të vitit. Gjashtë të tjerë u ndaluan nga autoritetet në korrik, pasi u përpoqën të organizojnë një protestë jashtë një biblioteke fëmijësh në kryeqytetin rus. Dhuna homofobe dhe stigma janë shumë të përhapura në Rusi, edhe pse mbështetja e martesave mes anëtarëve të të njëtit seks është rritur në mënyrë të qëndrueshme në perëndim. Ligji i Shën Peterburgut që e bën të paligjshme “propagandën homoseksuale,” i miratuar në shkallë kombëtare dhe i nënshkruar nga presidenti rus Vladimir Putin në qershor, është hartuar nga ligjvënësi Vitaly Milonov: Ligji supozohet të mbrojë të miturit, duke ndaluar diskutimin publik të “marrëdhënieve seksuale jo-tradicionale.” Por kritikët thonë se është thjeshtë një përpjekje për të kriminalizuar homoseksualitetin dhe lëvizjen për të drejtat e homoseksualëve që është në rritje në Rusi. Ligji është pjesë e një sulmi të gjerë kundër grupeve të shoqërisë civile në vend, thotë aktivisti britanik për të drejtat e njeriut zoti Peter Tatchell. Dhe kjo është vënë re. Në perëndim, klubet e homoseksualëve po bojkotojnë vodkën dhe ka patur thirrje për bojkotimin e Lojrave Olimpike në Soçi. Kohët e fundit mijëra njerëz në Londër dhe qytete të tjerë të mëdha protestuan kundër ligjit anti-homoseksual. Aktori britanik Stephen Fry iu lut sportistëve të cilët do të konkurrojnë në Lojrat Olimpike Dimërore të tregojnë solidaritet me komunitetin rus të homoseksualëve, biseksualëve, dhe transgjinorëve me një gjest të thjeshtë. Presidenti Obama bëri një deklaratë javën e shkuar. Shumica e rusëve e mbështesin këtë ligj. Zoti Peter Tatchell thotë se konservatizmi social i vendit luan rol në veprimet e zotit Putin: Zyrtarët rusë, përfshirë ambasadorin në OKB Vitaly Churkin – të cilët u përballën me protestues në New York javën e shkuar – thonë se ligji nuk kriminalizon homoseksualitetin, por u shkrua për të mbrojtur fëmijët. Aktivistët për të drejtat e homoseksualëve thonë se ai mund të përdoret për të arrestuar këdo që duket si mbështes për të drejtat e këtyre grupeve.